b'\n_START_ARTICLE_\nPort Vila\n_START_SECTION_\nZgodovina\n_START_PARAGRAPH_\nOto\xc4\x8dje so izvorno naselili Melanezijci. Leta 1606 ga je odkrila portugalska odprava, tekom stoletij pa so ekonomsko pobudo v tem delu Oceanije prevzeli Britanci. To se je pri\xc4\x8delo spreminjati v drugi polovici 19. stoletja, ko so za\xc4\x8deli Francozi aktivneje izkori\xc5\xa1\xc4\x8dati ozemlje. Francoz Ferdinand Chevillard je pri\xc4\x8del odkupovati in obdelovati zemljo v okolici vasi, da bi ustvaril najve\xc4\x8djo planta\xc5\xbeo na otoku. Iz njegove posesti je nastala ob\xc4\x8dina Franceville, ki je leta 1889 razglasila samostojnost, kar pa je Francija \xc5\xbee naslednje leto razveljavila._NEWLINE_Po tistem so se Francozi in Britanci dogovorili, da bo oto\xc4\x8dje nevtralno, brez izklju\xc4\x8dne jurisdikcije ene ali druge velesile. Mesto je bilo tako v za\xc4\x8detku 20. stoletja prestolnica ozemlja Novi Hebridi, kot se je takrat imenovalo oto\xc4\x8dje, pod skupno francosko-britansko upravo (kondominij).\n_START_SECTION_\nDruga svetovna vojna\n_START_PARAGRAPH_\nNa za\xc4\x8detku vojne se je tu nahajala le majhna postojanka avstralske vojske, leta 1942 pa je ameri\xc5\xa1ka mornarica izbrala kraj za lokacijo pomorskega opori\xc5\xa1\xc4\x8da. Marca so prispeli pripadniki 4. obrambnega bataljona in 24. pehotnega polka z gradbenimi enotami, ki so nedale\xc4\x8d od Port Vile zgradile Bauerjevo zra\xc4\x8dno opori\xc5\xa1\xc4\x8de (poimenovano po podpolkovniku Haroldu W. Bauerju), zdaj mednarodno letali\xc5\xa1\xc4\x8de Bauerfield, razne oskrbovalne objekte in ceste do drugih delov otoka. Prav s tega letali\xc5\xa1\xc4\x8da so poleteli patruljni bombniki na prvi napad v sklopu ofenzive na Guadalcanal proti japonskim silam. Do za\xc4\x8detka leta 1944 se je boji\xc5\xa1\xc4\x8de pomaknilo dlje proti severu, tako da je imelo opori\xc5\xa1\xc4\x8de odtlej le \xc5\xa1e pomo\xc5\xbeno vlogo, do leta 1946, ko so ga zaprli._NEWLINE_Leta 1978 je bila francosko-britanska uprava ukinjena in Port Vila je leta 1980 postala prestolnica novoustanovljene republike Vanuatu.\n_START_SECTION_\nGeografija\n_START_PARAGRAPH_\nMesto stoji ob vzhodni obali velikega zaliva Mele, ki sam po sebi zaradi odprtosti ne predstavlja dobre za\xc5\xa1\xc4\x8dite, mnogo ugodnej\xc5\xa1i pa je njegov odrastek, zaliv Vila ob mestu, ki je eno najbolj\xc5\xa1ih naravnih pristani\xc5\xa1\xc4\x8d na vsem oto\xc4\x8dju._NEWLINE_Vanuatu dr\xc5\xbei nehvale\xc5\xbeno vodilno mesto med vsemi dr\xc5\xbeavami sveta po izpostavljenosti naravnim katastrofam, saj le\xc5\xbei na sredi poti pacifi\xc5\xa1kih tropskih ciklonov, izpostavljen pa je tudi cunamijem, potresom in poplavam v tej seizmi\xc4\x8dno aktivni regiji. Zaradi tega si je Port Vila prislu\xc5\xbeila vzdevek\xc2\xa0\xc2\xbbsvetovna prestolnica katastrof\xc2\xab. Zadnji huj\xc5\xa1i ciklon, tropski ciklon Pam, je oto\xc4\x8dje prizadel marca 2015, nedolgo pred tem, leta 2002 pa tudi mo\xc4\x8dnej\xc5\xa1i potres.\n_START_SECTION_\nMednarodne povezave\n_START_PARAGRAPH_\nPort Vila je sestrsko mesto \xc5\xa0anghaja, Ljudska republika Kitajska.'